CPN เก็งกำไร Q2/58 เพิ่มขึ้น 8.8% yoyโบรกฯ แนะซื้อ ราคายังมี upside น่าสนใจ
บล.เอเซียพลัส กรุ๊ป โฮลดิ้งส์ ระบุว่า คาดกำไร CPN อยู่ที่ 2 พันลบ. โต 8.8 yoy ทั้งนี้คงแนะนำซื้อ อิง DCF-WACC 8.2% มูลค่าพื้นฐานปี 2558 ที่ 66 บาท มี upside 40%
3 ส.ค. 2558

บล.เอเซียพลัส กรุ๊ป โฮลดิ้งส์ ระบุในบทวิเคราะห์ (3 ส.ค.) ว่าในไตรมาส 2/58 คาดกำไรบริษัท เซ็นทรัลพัฒนา จำกัด (มหาชน) หรือ CPN อยู่ที่ 2 พันล้านบาท เพิ่มขึ้น 8.8%จากช่วงเดียวกันเมื่อปีก่อนจากการเปิดศูนย์การค้าใหม่ 3 แห่งในช่วงปีที่ผ่านมา
ประกอบด้วย เซ็นทรัลศาลายา (กลางไตรมาส 3/57), ระยอง (พ.ค. 2558) และภูเก็ตเฟส 1 ที่ซื้อกิจการเข้ามาตั้งแต่ มิ.ย. ที่ผ่านมา ส่งผลให้ภาพรวมพื้นที่เช่าศูนย์การค้าภายใต้การดำเนินงานของCPN เพิ่มขึ้น 11% เป็น 1.27 ล้านตารางเมตร โดยมีอัตราการเช่าเฉลี่ย 93% และค่าเช่าเฉลี่ยทรงตัว1,533 บาท/ตร.ม./เดือน (หากไม่รวมศูนย์การค้าใหม่ พบว่าค่าเช่าเฉลี่ยศูนย์การค้าเดิมเพิ่มขึ้น 2%จากช่วงเดียวกันเมื่อปีก่อน) องค์ประกอบรวมประเมินรายได้ค่าเช่าบริการ 5.45 พันล้านบาท เพิ่มขึ้น 8%จากช่วงเดียวกันเมื่อปีก่อน
ด้าน Gross Margin เฉลี่ยคาดเพิ่มเป็น 49.3% จาก 48% ในงวดก่อน และสัดส่วน SG&amp;A/Sales 15.4% โดยภาพรวมครึ่งปีแรกของปี 58 คาดกำไรปกติ 4 พันล้านบาท เติบโต 13%จากช่วงเดียวกันเมื่อปีก่อน เตรียมเปิดอีก 2 ศูนย์การค้าใหม่ในครึ่งปีหลังของปี 58
สำหรับแนวโน้มครึ่งปีหลังของปี 58 คาดเติบโตต่อเนื่องจากการสร้างรายได้เต็มไตรมาสของศูนย์การค้าใหม่ 2 แห่งข้างต้นที่เปิดเมื่อช่วงไตรมาส 2/58 บวกกับจะมีการเปิดศูนย์การค้าใหม่อีก 2 แห่งในครึ่งปีหลังของปี 58 คือ เซ็นทรัล เวสต์เกท บางใหญ่ ขนาดพื้นที่ให้เช่า 8.2 หมื่นตารางเมตร ขายพื้นที่ได้แล้วกว่า 90% คาดเปิดวันแรก 28ส.ค. นี้ มีอัตราการเช่าเฉลี่ยไม่ต่ำกว่า 80% ส่วนโครงการเซ็นทรัล เฟสติวัล อีสท์วิลล์ พื้นที่ให้เช่า 3.45หมื่นตารางเมตร ขายพื้นที่ไปแล้วกว่า 90% เช่นกัน ก็เตรียมเปิดเดือน ต.ค. 2558
นอกจากนี้ยังมีการสร้างรายได้ต่อเนื่องของศูนย์การค้าเดิม โดยเฉพาะจากเซ็นทรัลสมุยและศาลายาที่เพิ่งเปิดในปีที่ผ่านมา ทั้งปี 2558 คงประมาณการเดิม คาดกำไรไว้ที่ 8.34 พันล้านบาท เพิ่มขึ้น 15%จากช่วงเดียวกันเมื่อปีก่อน
ทั้งนี้คงแนะนำซื้อ อิง DCF-WACC 8.2% มูลค่าพื้นฐานปี 2558 ที่ 66 บาท มี upside 40%